Kleuter sterf ná kar rolDie motor se wrak. Foto: Verskaf ŉ Kleuter is Sondag dood toe hy uit ŉ voertuig geslinger is tydens ŉ ongeluk in die Vrystaat. Volgens Athlenda Mathe, woordvoerder van Netcare 911, het die ongeluk omstreeks 11:15 op die R73 buite Welkom plaasgevind. “Die seuntjie was saam met ŉ man en ŉ vrou in die motor. Die presiese oorsaak van die ongeluk is onbekend, maar die bestuurder het beheer oor die voertuig verloor waarna dit die pad verlaat en verskeie kere gerol het,” het Mathe aan Maroela Media gesê. Paramedici van Netcare 911 en provinsiale nooddienste is na die toneel ontbied. “Die seuntjie is uit die voertuig geslinger toe dit omgeslaan het. Hy was ongelukkig reeds dood en daar kon niks vir hom gedoen word om sy lewe te red nie.” Die kleuter is op die toneel dood verklaar. Die man en vrou het ernstige beserings opgedoen. Hulle is op die toneel behandel en in ŉ stabiele toestand na ŉ nabygeleë hospitaal geneem.